ઉદ્યોગપતિ મુકેશ અંબાણી ઈ-ગવર્નન્સ ક્ષેત્રે ઝંપલાવવા આતુર છે અને તેમણે આ ક્ષેત્રે સોલ્યુશન અંગે કામગીરી માટે એસ્ટોનિયામાં એક સબસિડરી કંપની સ્થાપી દીધી છે. યુરોપીયન દેશ એસ્ટોનિયાની સરકારના અધિકારીઓએ આ માહિતી આપી હતી. ભારતના સૌથી ધનવાન અને વિશ્વના સૌથી ધનવાનો પૈકી એક મુકેશ અંબાણીએ ગત મે મહિનામાં એસ્ટોનિયાની ઈ-રેસિડેન્સી પણ લઈ લીધી છે. મુકેશ અંબાણીએ એસ્ટોનિયા સરકારના ભૂતપૂર્વ ચીફ ઈન્ફર્મેશન ઓફિસર તાવી કોટકા સાથે મળીને એક સબસિડરી સ્થાપી છે. આ સંયુક્ત સાહસ ઈ-ગવર્નન્સ ક્ષેત્રે સોલ્યુશન્સ પ્રોવાઈડ કરશે. એસ્ટોનિયાના આર્થિક બાબતો અને કમ્યૂનિકેશન્સ વિભાગના નાયબ મંત્રી વિલજર લુબીએ પત્રકારોના સમૂહને તાજેતરમાં આ માહિતી આપી હતી. એસ્ટોનિયા યુરોપીયન યુનિયનનો સભ્ય દેશ છે.